તા. ૧૦.૦૪.૨૦૧૬ ને રવિવારના દિવસે બનાસકાંઠા જિલ્લાના વડગામ તાલુકામાં એક નોંધપાત્ર ઘટના બની. બનાસકાંઠા જિલ્લાના ઇતિહાસના ચોપડે પ્રથમ વાર એક દિવસે ૫૫૧ બોટલ રકતની નોંધણી કરાવીને શ્રી બાવન વાંટા રાજપૂત યુવા શક્તિ મંડળે વડગામની ભૂમિને ગૌરવિંત કરી દીધી. જનની જણ તો કાં દાતા કાં સૂર ઉક્તીને શ્રી બાવન વાંટા રાજપૂત યુવા શક્તિ મંડળના ૫૫૧ નવલોહિયા યુવાનોએ મહાદાન રક્તદાન થકી સાર્થક કરી માનવતાનું પ્રેરણાદાયી કાર્ય કરી સમાજને એક નવો રાહ ચિંધ્યો છે.તમે કેટલું જીવ્યા એ મહત્વનું નથી કેવું જીવ્યા એ મહત્વનું છે તે જ રીતે સમાજે તમને શું આપ્યું એ એટલું મહત્વનું નથી જેટલુ તમે સમાજ ને શું આપ્યું એ મહત્વનું છે. શ્રી બાવન વાંટા રાજપૂત યુવા શક્તિ મંડળના તમામ રકત દાતાઓએ પોતાનું અમૂલ્ય રક્ત ઉચ્ચ ભાવના સાથે દાન કરી સમાજની ખૂબ મોટી સેવા કરી છે, માનવતાનું ઉત્કૃષ્ટ ઉદાહરણ પુરુ પાડ્યુ છે તે બદલ તે તમામ રક્તદાતાઓની જેટલી પ્રશંષા કરીએ એટલી ઓછી.